b'\n_START_ARTICLE_\nAudrius Klimas\n_START_PARAGRAPH_\nAudrius Klimas (g. 1956 m. baland\xc5\xbeio 15 d. Klaip\xc4\x97doje) \xe2\x80\x93 lietuvi\xc5\xb3 grafikos dizaineris, Vilniaus dail\xc4\x97s akademijos Grafinio dizaino katedros profesorius. 2014 m. i\xc5\xa1rinktas Vilniaus dail\xc4\x97s akademijos rektoriumi.\n_START_SECTION_\nBiografija\n_START_PARAGRAPH_\nA. Klimas 1979 m. baig\xc4\x97 LTSR Valstybin\xc4\xaf dail\xc4\x97s institut\xc4\x85 (dabar \xe2\x80\x93 Vilniaus dail\xc4\x97s akademija). Ved\xc4\x99s (\xc5\xbemona Audron\xc4\x97 \xe2\x80\x93 dailinink\xc4\x97), turi dukras Indr\xc4\x99 ir Laur\xc4\x85. Brolis \xe2\x80\x93 dvynys Alvydas Klimas taip pat dirba dizaino srityje.\n_START_SECTION_\nProfesionali veikla\n_START_PARAGRAPH_\n1981\xe2\x80\x931985 m. dirbo Liaudies meno draugijos Meno versl\xc5\xb3 skyriaus ved\xc4\x97ju, 1986\xe2\x80\x931989 m. \xe2\x80\x93 leidyklos \xe2\x80\x9eVyturys\xe2\x80\x9c meno redaktoriumi. Buvo vienas i\xc5\xa1 dizaino kompanijos \xe2\x80\x9eNaDa\xe2\x80\x9c (veik\xc4\x97 1990\xe2\x80\x931993 m.) \xc4\xafk\xc5\xabr\xc4\x97j\xc5\xb3. 1989\xe2\x80\x932002 m. dirbo UAB \xe2\x80\x9eGTech\xe2\x80\x9c dizaineriu, o nuo 2002 m. \xe2\x80\x93 UAB \xe2\x80\x9eOlif\xc4\x97ja\xe2\x80\x9c dizaineris._NEWLINE_Vienas Lietuvos grafino dizaino asociacijos \xc4\xafk\xc5\xabr\xc4\x97j\xc5\xb3, kuriai vadovavo de\xc5\xa1imt met\xc5\xb3 (1996\xe2\x80\x932006 m.). Dirba knygos, plakato, \xc5\xbeenklodaros (brandingo) srityse. Tarp reik\xc5\xa1mingesni\xc5\xb3 darb\xc5\xb3 \xe2\x80\x93 Auk\xc5\xa1\xc4\x8diausiosios Tarybos apsaugos skyriaus (1991 m.), \xe2\x80\x9eMis Lietuva\xe2\x80\x9c (1989 m.), \xe2\x80\x9eBravaria\xe2\x80\x9c (2006 m.), Nuosaiki\xc5\xb3j\xc5\xb3 konservatori\xc5\xb3 partijos (2002 m.) logotipai, festivalio \xe2\x80\x9eNeringos vasara\xe2\x80\x9c (2004, 2005 m.), \xe2\x80\x9ePirmosios Lietuvos meno bienal\xc4\x97s\xe2\x80\x9c (2005 m.), LR Aplinkos ministerijos (2004 m.) vizualiniai stiliai, \xe2\x80\x9ePasaulin\xc4\x97s lietuvi\xc5\xb3 dain\xc5\xb3 \xc5\xa1vent\xc4\x97s\xe2\x80\x9c plakatas (2002 m.). Apipavidalino \xe2\x80\x9eVyturio\xe2\x80\x9c leidyklos, \xe2\x80\x9eT\xc4\x97vi\xc5\xa1k\xc4\x97s\xe2\x80\x9c serijos knyg\xc5\xb3, A. Rim\xc5\xa1os knyg\xc4\x85 \xe2\x80\x9eLietuvos v\xc4\x97liavos ir herbai\xe2\x80\x9c. 2001 m. dalyvavo tarptautin\xc4\x97je plakat\xc5\xb3 parodoje \xe2\x80\x9eGolden Bee\xe2\x80\x9c Maskvoje. 2008 m. i\xc5\xa1leido knyg\xc4\x85 \xe2\x80\x9eLietuvos preki\xc5\xb3 \xc5\xbeenklai. Istorija, funkcija, komunikacija\xe2\x80\x9c. Lietuvos grafinio dizaineri\xc5\xb3 s\xc4\x85jungos ir Lietuvos grafinio dizaino asociacijos valdybos narys.\n_START_SECTION_\nPedagogin\xc4\x97 veikla\n_START_PARAGRAPH_\nNuo 1989 m. d\xc4\x97sto Vilniaus dail\xc4\x97s akademijos Dizaino katedroje. Nuo 2004 m. A. Klimas vadovauja VDA Dizaino katedros grafinio dizaino studijai. 1998 m. A. Klimui suteiktas docento, 2007 m. \xe2\x80\x93 profesoriaus laipsnis. 2010 m. paskirtas VDA prorektorium studijoms, nuo 2011 m. sausio laikinai eina Akademijos rektoriaus pareigas'